b"\n_START_ARTICLE_\nGravimetri\n_START_PARAGRAPH_\nGravimetri on laite, jolla mitataan Maan painovoimakent\xc3\xa4n vaihteluita eri pisteiss\xc3\xa4.\n_START_SECTION_\nToimintaperiaate\n_START_PARAGRAPH_\nGravimetri on periaatteessa eritt\xc3\xa4in tarkka vaaka jota k\xc3\xa4ytet\xc3\xa4\xc3\xa4n mittaamaan metallisen tms. punnuksen painoa tutkittavan alueen eri mittauspisteiss\xc3\xa4. Punnukseen vaikuttava painovoima vaihtelee heikosti riippuen mit\xc3\xa4 maanpinnan alla on. Painovoima on esimerkiksi hieman suurempi jos maanpinnan alla mittauspisteess\xc3\xa4 on tihe\xc3\xa4mp\xc3\xa4\xc3\xa4 materiaalia tai tihe\xc3\xa4 materiaali on mittauspisteess\xc3\xa4 l\xc3\xa4hemp\xc3\xa4n\xc3\xa4 maanpintaa. Painon muutokset ovat niin pieni\xc3\xa4 ett\xc3\xa4 vaa'an t\xc3\xa4ytyy erottaa painoeroja jotka ovat luokkaa yksi kymmenest\xc3\xa4 miljoonasta.\n_START_SECTION_\nAbsoluuttiset ja suhteelliset gravimetrit\n_START_PARAGRAPH_\nGravimetrit jaetaan absoluuttisesti mittaaviin, ja suhteellisesti mittaaviin eli mittauspisteiden eroja mittaaviin. Absoluuttiset gravimetrit ovat nyky\xc3\xa4\xc3\xa4n suhteellisen harvinaisia mutta niit\xc3\xa4 voidaan rakentaa perustuen vapaasti putoavan kappaleen mittaamiseen; muitakin perusrakenteita on. Yleens\xc3\xa4 mittauksissa k\xc3\xa4ytet\xc3\xa4\xc3\xa4n suhteellista gravimetria, joka perustuu kierrejousen tms. varaan asetettuun punnukseen.\n_START_SECTION_\nSuprajohtava gravimetri\n_START_PARAGRAPH_\nMaailman tarkimmat painovoimamittaukset tehd\xc3\xa4\xc3\xa4n suprajohtavilla gravimetreilla. Suprajohtavassa gravimetriss\xc3\xa4 jousi on korvattu s\xc3\xa4hk\xc3\xb6magneetilla. Testimassa on 2,5 cm:n l\xc3\xa4pimittainen ontto metallipallo, joka leijuu magneettikent\xc3\xa4ss\xc3\xa4. Pallo ja s\xc3\xa4hk\xc3\xb6magneetin k\xc3\xa4\xc3\xa4mi on tehty niobiumista. Niobium on suprajohtava kun l\xc3\xa4mp\xc3\xb6tila on alle 9 astetta absoluuttisesta nollapisteest\xc3\xa4 (\xe2\x80\x93273\xc2\xb0 C). Geodeettisen laitoksen Mets\xc3\xa4hovin asemalla on t\xc3\xa4llainen amerikkalaisvalmisteinen gravimetri."